

**Správa o činnosti pedagogického klubu**

|  |  |
| --- | --- |
| 1. Prioritná os | Vzdelávanie |
| 1. Špecifický cieľ | 1.1.1 Zvýšiť inkluzívnosť a rovnaký prístup ku kvalitnému vzdelávaniu a zlepšiť výsledky a kompetencie detí a žiakov |
| 1. Prijímateľ | Základná škola, Hlavné námestie 14, 941 31 Dvory nad Žitavou |
| 1. Názov projektu | Inovácia foriem a metód výchovno-vzdelávacieho procesu v Dvoroch nad Žitavou |
| 1. Kód projektu ITMS2014+ | 312011S811 |
| 1. Názov pedagogického klubu | Pedagogický klub čitateľskej gramotnosti |
| 1. Dátum stretnutia pedagogického klubu | 04.02.2020 |
| 1. Miesto stretnutia pedagogického klubu | Základná škola, Hlavné námestie 14, 941 31 Dvory nad Žitavou |
| 1. Meno koordinátora pedagogického klubu | PaedDr. Adriana Garamiová |
| 1. Odkaz na webové sídlo zverejnenej správy | www.zsdvory.edupade.org |

|  |
| --- |
| 1. **Manažérske zhrnutie:**   **Téma stretnutia:** Inovatívne formy a metódy práce s textom zamerané na rozvoj čitateľskej gramotnosti. Myšlienkové mapy (04.02.2020)   * Podrobný popis inovatívnych a aktivizujúcich metód práce s textom a čitateľských stratégií * Možnosti použitia myšlienkových máp na jednotlivých predmetoch   **Kľúčové slová**:  aktívne učenie, aktivizujúce a inovatívne metódy práce s textom, myšlienkové mapy, pamäť, kľúčové vety, štýl učenia, aktivizácia žiakov  **Krátka anotácia:**  Naším cieľom je prostredníctvom inovatívnych a aktivizujúcich metód práce s textom a čitateľských stratégií a s využitím zaujímavých textov a motivujúcich čitateľských aktivít, naučiť žiakov používať efektívne čitateľské stratégie, ktoré ich privedú k lepším vzdelávacím výsledkom a k pozitívnym postojom k celoživotnému vzdelávaniu sa. V procese učenia je potrebné, aby sa žiak aktívne zapojil do činnosti. Toto je možné dosiahnuť len takým vyučovaním, ktoré je založené na aktívnom učení s využitím aktivizujúcich metód práce s textom a súčasne s využitím stratég porozumenia čítaného textu žiakmi. Myšlienkové mapy sú ako pomôcka na rozvíjanie myslenia, kreativity, predstavivosti, zlepšovania pamäte. |
| 1. **Hlavné body, témy stretnutia, zhrnutie priebehu stretnutia:**   **Členovia KČG sa na stretnutí venovali týmto témam:**   1. Podrobný popis inovatívnych a aktivizujúcich metód práce s textom a čitateľských stratégií 2. Možnosti použitia myšlienkových máp na jednotlivých predmetoch   **Forma: stretnutie bolo realizované formou diskusie**  **Výmena skúseností členov klubu** – najprirodzenejším prejavom žiaka v mladšom, ale aj vo vyšších ročníkoch je činnosť a tejto prirodzenosti sa žiak nezbavuje ani vo vyučovaní. Bez spoluúčasti žiaka a spolupráce učiteľa nemôže vyučovanie plniť určité poslanie. Aktivita alebo činnosť žiaka vo vyučovaní, nie je dôležitou, ale nevyhnutnou podmienkou účinnosti výchovy a vzdelávania. Členovia klubu prezentovali inovatívne a aktivizujúce metódy práce s textom, ktoré sa dajú využiť v jednotlivých fázach vyučovania, prinášajú zábavnejšie učenie, vytvárajú pozitívnu a radostnú atmosféru v triede.  Koordinátorka v ďalšej časti oboznámila kolegov s problematikou učebných štýlov – ako so súborom postupov, ktoré jednotlivec v určitom období preferuje pri učení sa. Charakterizovala učebné štýly podľa zmyslových preferencií a kolegovia mali možnosť si spraviť krátky text na určenie učebného  štýlu, ktorý sami preferujú. Diskusia pokračovala o učebných štýloch žiakov – ako im uľahčiť učenie.  **A. Metódy práce s textom – teoretická príprava**  Aktívne vyučovanie je založené na uvedomelej činnosti žiakov. Každý žiak má však svoj špecifický spôsob prijímania a spracovania informácií, ktorý sa označuje ako učebný štýl. Učebný štýl žiaka sa mení a vyvíja na základe jeho osobnostných vlastností ako aj jeho prístupu k vyučovaciemu procesu.  Preto je potrebné vytvárať a používať také vyučovacie metódy, ktoré žiakovi umožnia učiť sa čo najlepšie, najľahšie a čo najviac. Zvoliť vhodné učebné aktivity v závislosti od učebných štýlov je pre aktívne vyučovanie veľmi dôležité, pretože môžu učenie žiaka buď posúvať dopredu, alebo brzdiť jeho vzdelávanie.  Učiteľ – facilitátor má pripraviť podmienky na aktívne učenie sa žiaka, ktorého podstatou je objavovanie poznatkov aj prostredníctvom textových zdrojov. Členovia klubu čitateľskej gramotnosti jednotlivé inovatívne a aktivizujúce metódy práce s textom zhrnuli do prehľadnej prezentácie s podrobným popisom využitia jednotlivých metód. Na každú prezentovanú metódu vypracovali úlohy, ktoré využívajú pri práci so žiakmi.  Základné princípy rozvoja gramotnosti  • zabezpečiť prirodzené podmienky – literárne bohaté prostredie  • aktívna účasť na sociálnej interakcii a komunikácii so sociálnym prostredím  • posun k prirodzenému osvojovaniu jazyka (stavanie na skúsenostiach)  • písaná reč ako prirodzený nástroj každej komunikácie (sociálnej aj kultúrnej) tak, ako je ním hovorená reč.  Stratégie porozumenia  • formulovanie otázok k textu  • určovanie hlavnej myšlienky  • predvídanie, odhadovanie  • prezeraj – pýtaj sa – prečítaj – odpovedaj – zopakuj si  • tvorba súhrnu/zhrnutia  • začiatky viet  • osnova  • tvorba poznámok  • podčiarkovanie  • pojmové mapovanie: táto metóda je použiteľná na skupinovú kooperáciu a zameriava sa na grafické znázornenie myšlienok a pojmov vo vzájomných súvislostiach. Myšlienkovú mapu môže vytvárať celá trieda kolektívne, ale aj v skupine či individuálne. Je jedinou metódou, ktorá sa dá použiť v ktoromkoľvek predmete na všetkých stupňoch vzdelávania, dokonca aj v materskej škole. Rozvíja kompetencie k učeniu (vyjadrenie základnej súvislosti medzi pojmami, hierarchické usporiadanie myšlienok), komunikačné kompetencie (prehľadné a logické grafické vyjadrovanie, interpretácia myšlienkových pochodov), personálne a sociálne kompetencie (intenzívna spolupráca v tíme, presadzovanie a prijímanie návrhov v prospech tímu) a kompetencie k riešeniu problémov (vyhľadávanie zhodných a rozličných znakov). Táto metóda sa dá použiť na začiatku hodiny ako motivácia, na hodnotenie vedomostí žiakov či na zhrnutie informácií o učive.  Koordinátorka predstavila metódu myšlienkových máp, ktoré slúžia ako efektívna pomôcka učenia sa a zapamätania si informácií žiakom s rôznymi učebnými štýlmi. Kolegovia prezentovali možnosti použitia myšlienkových máp na jednotlivých predmetoch.  **B. Metódy práce s textom – praktická časť**  V druhej časti pracovali členovia klubu na využití prezentovaných metód a na tvorbe úloh k vlastnému textu, ktorý si dopredu pripravili podľa ročníkov. Výber vhodných spôsobov vyučovania bol ďalším krokom v príprave didaktickej štruktúry vyučovacej hodiny. Členovia klubu v príprave učebných zdrojov a práci s nimi sa riadili pravidlami na aktívne učenie sa žiaka. Cieľom bolo, aby žiak porozumel súvislostiam medzi jednotlivými požiadavkami na tvorbu úloh na čítanie s porozumením. Ďalej plánuje činnosti, ktoré má žiak realizovať, aby dosiahol ciele, t. j. metódy, formy, prostriedky a spôsoby hodnotenia úspešnosti žiaka v učení sa.  V ďalšej časti sme opisovali inovatívne vyučovacie metódy, ktoré sú vhodné pre prvý stupeň ZŠ. Vychádzame z charakteristiky inovatívnych metód vyučovania od viacerých autorov: Kotrba, Lacina (2011), Sitná (2013), Cinová (2013), Bieleková, Zvalená (2011). Zameriavali sme sa na aspekty inovatívnych aktivizačných metód z hľadiska ich náročnosti na prípravu, realizáciu, hodnotenie a použitie vo vyučovacej hodine ako aj na to, ktoré kompetencie sa pomocou nich rozvíjajú.  Popis niektorých čitateľských stratégií (ukážky ich využitia v diskusii):  - Stratégia učenia EUR: evokácia – uvedomenie – reflexia  - Prezeraj – pýtaj sa – prečítaj – odpovedz – zopakuj  - Riadené (štruktúrované) čítanie: Čo si myslíte, že sa stane? Aký máte dôkaz? Čo sa skutočne stalo?  - Čitateľská stratégia KWL  - Čitateľská stratégia 3 – 2 – 1 – vyhľadá 3 informácie, ktoré považuje žiak za dôležité, 2 veci, ktoré ťa zaujali – vypíše dve informácie, ktoré žiaka zaujali preto, že ide o nové informácie, alebo ktoré neboli v súlade s doterajšími vedomosťami žiaka a pod., 1 vec, na ktorú si v texte nenašiel odpoveď  - Aktivizujúce metódy – dramatické hry, situačné hry, inscenačné hry, didaktické hry  - Pojmové a myšlienkové mapy  Popis inovačných metód práce s textom:  - INSERT: Ide o prepracovaný variant práce s textom. Pomocou metódy INSERT sa zaznamenávajú hlavné myšlienky a jedná sa o značkovanie textu, v ktorom si žiaci označujú informácie podľa presne zadaných znakov: − √ - známe myšlienky − + - nové informácie získané z textu − - - myšlienky, s ktorými nesúhlasí − ? – údaje, ktorým nerozumie, prípadne sa chce dozvedieť viac. Učiteľ si môže zvoliť aj viac znakov, ktoré si spolu so žiakmi dohodnú.  Cinquain: (päťlístok) učí žiakov zručnosti zhrnúť informácie, zachytiť myšlienky, pocity a presvedčenia do niekoľkých slov. Výslednou formou je „báseň“, ktorá opisuje alebo reflektuje tému. Slovo cinquain pochádza z francúzštiny a znamená päť, čiže je to päťveršová báseň, ktorá môže slúžiť tiež ako prostriedok na hodnotenie žiakovho porozumenia alebo tvorivého písania na vlastné vyjadrenie sa k téme. Žiaci pri nej dodržiavajú určitú štruktúru písania: − 1. riadok: jedno podstatné meno − 2. riadok: dve prídavné mená (alebo sa pýtame aký? aká?) − 3. riadok: tri slovesá (v našom prípade použitie otázky čo robí?) − 4. riadok: štyri slová, ktoré majú vzťah k prvému riadku − 5. riadok: synonymum podstatného mena.  Vennov diagram, Round robin,  Cloze test: sa dnes používa na meranie pochopenia vnútrovetných a medzivetných vzťahov. Pozostáva z textu, ktorý má vynechané každé n-té slovo. Úlohou žiaka je chýbajúce slovo podľa významu doplniť. Vynechané slovo býva zvyčajne každé piate, ale môže byť aj v rozmedzí od 5 – 11. Text dosahuje dĺžku asi 350 slov, pričom úvodná a záverečná časť textu neobsahuje medzery, aby sa čitateľ zoznámil s kontextom. Počet medzier je obyčajne 50. Hodnotí sa množstvo správne doplnených medzier  **C. Prezentácia práce a diskusia**  V závere členovia klubu prezentovali svoje návrhy využitia vybranej metódy pred ostatnými, potom nasledovala diskusia o možných variantoch jej použitia na jednotlivých predmetoch. Hľadali sme výhody použitia myšlienkových máp – riešenie problémov, rýchle poznámky, zapisovanie si myšlienok a nápadov jasne a stručne, všetko na jednom mieste, súvislosti, nadradenosť – podradenosť...  **Členka z klubu z 1. stupňa uviedla príklad nasledovnej hodiny v 3. ročníku:**  Ročník: tretí  Predmet: Slovenský jazyk a literatúra - čítanie  Tematický celok: Rozprávanie v próze, poézia - komunikácia  Téma: Telefón  Obsahový štandard: verš  Organizačná forma výučby: 1 vyučovacia hodina  Ciele: − kognitívne: - rozlíšiť rozdiel medzi poéziou a prózou – úroveň 1;  - vysvetliť čo je verš a presne ho určiť v básni – úroveň 2;  - tvorivo použiť verš vo vlastnej básni – úroveň 3;  − afektívne: reagovať na smutnú či veselú poéziu;  − psychomotorické: doplniť chýbajúce časti veršu v básni.  Metódy: hra, riadený rozhovor, individuálna práca, dramatizácia, brainstorming, tvorivé písanie. Pomôcky: interaktívna tabuľa, učebnica Čítanka pre 3. ročník ZŠ, Pracovný zošit (PZ) k učebnici Čítanka pre 3. ročník ZŠ, detský telefón, čisté papiere.  Kľúčové slová: poézia, báseň, verš, próza, komunikácia.  Rozvoj kľúčových kompetencií:  − sociálne komunikačné kompetencie (spôsobilosti)  − prejaviť svoje myšlienky v písanej i ústnej podobe, počúvať, prezentovať svoju prácu, rozvíjať slovnú zásobu, porozumieť rôznym typom textov;  − kompetencia (spôsobilosť) učiť sa učiť  − vyberať a hodnotiť získané informácie, spracovávať ich a využívať vo svojom učení a v iných činnostiach;  − kompetencia (spôsobilosť) riešiť problémy  − pri riešení problémov hľadať rôzne informácie, skúšať viaceré možnosti riešenia problému a overovať správnosť riešenia, uplatňovať kritické myslenie;  − osobné, sociálne a občianske kompetencie (spôsobilosti)  − použiť základy pre efektívnu spoluprácu v skupine, prijať nové nápady a sám vytvárať nové nápady a postupy pri spoločnej práci  - rozvoj individuálnej práce v školskom prostredí, prijímať návrhy členov skupiny  - rozvoj tímovej spolupráce.  Medzipredmetové vzťahy: prírodoveda – vlastnosti látok, povolania  Vnútropredmetové vzťahy: pravopis písania vlastných podstatných mien.  Prierezové témy: Osobnostný a sociálny rozvoj (OSR), Regionálna výchova a tradičná ľudová kultúra (ďalej len RLK).  Štruktúra hodiny  Úvod: Oboznámenie s cieľom hodiny: žiakom sme oznámili, že si utvrdia vedomosti o próze a poézii a vysvetlia si rozdiel medzi nimi, naučia sa čo je verš a nový poznatok o verši budú aplikovať vo vlastnej tvorbe. Kontrola domácej úlohy: žiakom sme skontrolovali domácu úlohu, ktorú mali v PZ k Čítanke.  Opakovanie a precvičovanie učiva: opakovanie poznatkov o poézii a próze.  Forma práce: frontálna práca, individuálna práca.  Výstupy: štvorveršie na dokončenie príbehu v básni Telefón.  Kritéria hodnotenia: pochvala učiteľom za správne vytvorenie štvorveršia, kde jeden riadok tvorí jeden verš.  Motivačná fáza  Motivačná hra: telefón – dvaja žiaci sa postavili chrbtom k sebe; ich úlohou bolo dvoma vetami vyjadriť do „imaginárneho telefónu“ svoje momentálne pocity. Dvojice sa navzájom vystriedali. Touto krátkou aktivitou sme chceli navodiť tému čítania – báseň Telefón od Tomáša Janovica (Čítanka strana 24) a taktiež sme chceli zistiť, ako sa žiaci momentálne cítia, či sú pozorní, rozrušení alebo unavení. V hre sme využili prvky dramatizácie. Reakcie žiakov boli, že sa cítili prekvapene, veselo, zvedavo, unavene. Žiakov sme sa opýtali, či sa niekedy cítili opustene. Odpovedali, že iba občas, keď sú doma sami. Porozprávali sme sa o tom, že veľa starých ľudí sa cíti osamotene, pretože väčšinou žijú sami, bez detí, ktoré bývajú mimo nich. Zároveň sme si pripomenuli, že 1. októbra je Medzinárodný deň starších ľudí /aj seniorov/, čím sme nadviazali na tému RLK moja rodina. Expozičná fáza  Práca s textom: cieľom expozičnej fázy bolo rozlíšiť rozdiel medzi poéziou a prózou – úroveň 1 a vysvetliť čo je verš a presne určiť v básni – úroveň 2. Žiakom sme prečítali prvé dve strofy básne. Vybrali sme ich zámerne, pretože sa v nich nachádza vysvetlenie (poučka), čo je verš a tiež symbolika samoty dvoch starých ľudí. Opýtali sme sa žiakov, či vedia určiť aký literárny druh je prečítaný úryvok. Žiaci prevažne odpovedali, že sa jedná o epiku - báseň. Vysvetlili sme žiakom, že každý riadok básne tvorí verš a podľa počtu veršov môžeme báseň označiť napr. štvorveršová, osemveršová. Žiakom sme zadali úlohu spočítať počet riadkov v básni, ktorú sme začali čítať. Žiaci úlohu splnili a zistili, že báseň má 32 riadkov a tak sme ju označili ako tridsaťdva veršovú báseň. V čítaní pokračovali žiaci.  Po prečítaní celej básne nasledoval riadený rozhovor. Žiakom sme kládli otázky tak, aby dospeli k lepšiemu porozumeniu a uvažovali aj nad tým, čomu nevenovali pozornosť pri čítaní textu básne. Žiaci sa mali vyjadriť k tomu, aké pocity v nich text vyvolal. Reagovali viac menej tak, že báseň mala smutný podtext s veselým koncom. Chceli sme vedieť, či sa niekedy cítili opustene a smutne a čo urobili, k čomu sa vyjadrovali prevažne v tom zmysle, že občas majú také chvíľky a vtedy idú za niekým blízkym, väčšinou za mamou, alebo za kamarátom. Následne odpovedali na otázky zadané v Čítanke, v ktorých mali vyjadriť prečo postava starkej pustila klbko vlny z okna a čo sa z neho stalo. Taktiež mali vyhľadať predposledný verš básne a vysvetliť jeho význam. Posledná štvrtá úloha sa týkala rozlíšenia poézie od prózy, pretože mali porovnať báseň Telefón s predchádzajúcim textom s rovnakým názvom Telefón od Tomáša Čelovského (Čítanka strana 21). Správne určili, že predchádzajúci text je próza. Na záver expozičnej fázy hodiny sme žiakom na interaktívnej tabuli prezentovali báseň od Juraja Hája Nakreslím si dom, ktorú sme žiakom nahlas prečítali a následne žiaci jednotlivo dopĺňali chýbajúce slová v básni. Aktivitou sme chceli precvičiť u žiakov pozornosť a zrakovú pamäť.  Realizačná fáza  Tvorivé písanie: cieľom realizačnej fázy bolo tvorivo použiť verš vo vlastnej básni – úroveň 3. Úlohou žiakov bolo dopísať príbeh z básne štyrmi veršami. Chceli sme, aby vymysleli ako by prebiehalo stretnutie starkej a starkého, ak by sa spolu stretli v parku. Aktivitou sme smerovali k rozvíjaniu tvorivosti a kritického myslenia. Ešte pred vlastnou prácou v skupine sme chceli zaktivizovať myslenie žiakov pomocou brainstormingu. Ich úlohou bolo vymyslieť čo najviac vecí či predmetov, ktoré by sa miesto klbka vlny dali použiť na „telefonické“ spojenie starkej a starkého. Upozornili sme ich na to, že každý predmet musí mať pevné skupenstvo, čím si žiaci zopakovali učivo prírodovedy o vlastnostiach látok. Žiaci pracovali v jednej skupine a navrhli tieto alternatívy: poštového holuba, psíka ako posla so správou, taxíka, šnúry na vešanie bielizne, volanie z okna, dlhej záhradnej hadice, zviazané šnúrky od topánok, dlhé lano. Najoriginálnejší návrh bol žiačky Michaely, ktorá povedala, že najlepší by bol had vytvorený z veľkého počtu ľudí. Návrhy žiakov sme zapisovali na tabuľu. Na prácu a na prezentáciu sme žiakom dali limit sedem minút. Tvorivým písaním sme smerovali k prierezovej téme OSR a konkrétne na rozvoj komunikácie, uvedomenie si potreby človeka, keď je v núdzi a akceptovanie pravidiel práce v skupine. Žiaci pracovali individuálne.  Diagnostická fáza  Po skončení daného času žiaci jednotlivo prezentovali svoju vlastnú tvorbu. Dievčatá úlohu splnili načas, u chlapcov to stihol iba jeden žiak. Chyby sa vyskytovali – tak u dievčat ako aj u chlapcov - najmä v štruktúre básničky: žiaci nemali štvorveršie, pretože básničku napísali na viac ako štyri riadky. Dvaja chlapci štyri riadky - štvorveršie básne vytvoriť nestihli.  Fixačná fáza – spätná väzba  Žiaci individuálne vypracovali prvú úlohu v PZ k Čítanke na strane 14 (viď Príloha 4), ktorá plne nadväzovala na štvrtú úlohu v Čítanke na strane 24. V PZ mali žiaci farebne rozlíšiť slová z básne od Ľ. Feldeka a slová z príbehu od T. Čelovského. Sledovali sme, či pochopili rozdiel medzi poéziou a prózou a taktiež či sa vedia orientovať v texte s rozličným obsahom a formou. Zvyšné úlohy v PZ sme im dali ako domácu úlohu.  Záver:  V závere hodiny sme vyhodnotili prácu žiakov počas čítania, v individuálnom tvorivom písaní aj počas samostatnej práce v PZ. Pochválili sme ich za prácu a tvorivosť pri práci počas aktivít. Upozornili sme ich na chyby v prvej úlohe PZ. Reflexiou, na ktorú sme použili smajlíky zobrazené na interaktívnej tabuli (viď Príloha 1), žiaci ohodnotili vlastnú činnosť, vyjadrili sa k práci spolužiakov, k aktivitám a aj k tomu, čo bolo pre nich jednoduché a naopak s čím mali ťažkosti.  **Členka z klubu z 2. stupňa uviedla príklad nasledovnej hodiny:**  Úloha:  Prečítajte si 2 návrhy práce s textom. Porovnajte obidva postupy a usúďte, čím sa odlišujú.  „Osud kníh je napísaný vo hviezdach. Dospelí sa často pýtajú, aký osud stihne knihy, keď ich deti prestanú čítať. Možno, že existuje aj takáto odpoveď: – Naložíme ich všetky na ohromné vesmírne koráby a pošleme ku hviezdam! Fííí...!  Knihy sú naozaj ako hviezdy na nočnej oblohe. Je ich nespočetne veľa a často sú nám také vzdialené, že si po nich netrúfame siahnuť. Predstavte si však tmu, ktorá by nastala, keby raz všetky knihy, kométy nášho mozgového kozmu, zhasli a prestali vyžarovať tú nesmiernu energiu ľudského poznania a fantázie...Uf! Vravíte si, že takému sci-fi deti nemôžu rozumieť?! Dobre, vrátim sa teda na zem a nebudem sa brániť spomienke na knihy svojho detstva. Nakoniec, aj tak mi zišla na um, keď som sa zadíval na súhvezdie Veľkého voza, pretože moje najvzácnejšie knihy prišli ku mne na voze... teda, najprv nie ku mne, ale k mojej mame. Bolo to ešte za čias svetovej vojny.  Jedného dňa stála na ceste, po ktorej hrkotal voz rebriniak, vrchovato naložený knihami. Ťahal ho záprah koní. Človek, ktorý ich poháňal, mame prezradil, že knihy vezie z mestskej knižnice na bezpečné miesto, aby ich uchoval pred zničením. Mojej mame, vtedy ešte malému dievčatku, dychtivému po čítaní, sa nad tou záplavou kníh rozžiarili oči ako hviezdy. Dovtedy videla iba vozy plné sena, slamy, ba i hnoja. Voz plný kníh bol pre ňu rozprávkovým zjavením. Osmelila sa a povedala: –Ujo, a nemohli by ste mi z tej veľkej kopy darovať aspoň jednu knihu? Ten človek sa usmial, prikývol, zoskočil z voza a uvoľnil jednu bočnicu so slovami: –Koľko ti z nich ostane na ceste, toľko si vezmi domov!  Knihy sa s hrkotom zošuchli na prašnú cestu a o malú chvíľu ten podivuhodný povoz zmizol za zákrutou. Mama ich s tlčúcim srdcom pozbierala. Keď ich oprášila, našla medzi nimi čírou náhodou aj kompletné vydanie rozprávok Hansa Christiana Andersena. V piatich zväzkoch s rôznofarebnými obalmi nebol ani jeden obrázok, ale tie knihy mojej mame zázračne rozjasnili noci, ktorých sa tak bála. Práve počas vojny totiž stratila svoju mamu. Každá z tých rozprávok, keď si ju večer čítala, na ňu žmurkala maličkou nádejou a ona mohla s tichým obrázkom v duši, namaľovaným privretými mihalnicami, aspoň na chvíľu pokojne zaspať... Prešli roky a tie knihy sa dostali ku mne. Nosím ich stále so sebou po prašných cestách svojho života. Vravíte si, o akom prachu to hovorím? Ach! Možno som myslel na hviezdny prach, čo nám sadá na oči, keď v tmavej noci sedíme v kresle a čítame. Ak, pravda, čítame knihu. Čítať sa dá totiž z hocičoho. Z ľudskej tváre, z čiar vpísaných do dlane i z hviezd...  Hviezdy sú knihami na nočnej oblohe a rozsvecujú tmu.  Vždy, keď mám pochybnosti, či sa oplatí napísať novú knihu, zadívam sa na nebo a presvedčím sa, že vesmír je naozaj nesmierny a moja malá hviezdička sa do neho ešte určite zmestí.“  Bibliografický zdroj: ULIČIANSKY, J. Vybrali sme trošička z tvorivého košíčka našej obľúbenej knižky. In Bobík : pre zvedavé drobce.  **Návrh práce s textom**  Učivo  Pojmy: spisovateľ, kniha, hlavná myšlienka, prirovnanie  Fakty: Ján Uličiansky – spisovateľ, autor literatúry pre deti  Učebné ciele Vedieť vyvodiť a vysvetliť hlavnú myšlienku textu. Vedieť rozlíšiť v texte prirovnanie. Vedieť vyjadriť svoj názor na prečítaný text.  Postup č. 1  Scenár vyučovacej hodiny (bloku)  1. Rozhovor so žiakmi na tému: Aký osud stihne knihy, keď ich deti prestanú čítať?  2. Vysvetlenie neznámych slov z textu, ktorý budú žiaci čítať.  3. Čítanie celého textu.  4. Práca s textom: Výber a zápis dôležitých myšlienok podľa riadeného rozhovoru.  • Vyhľadajte v texte, k čomu autor prirovnáva knihy.  • Vysvetlite, čím sa stali rozprávky pre spisovateľovu mamu počas vojny.  • Vyhľadajte vetu, v ktorých vyjadril, čím sú pre neho knihy.  • Prečo podľa vás autor spomína v texte o knihách vesmír.  • V ktorej vete vyjadril spisovateľ, že chce písať knihy, pretože má vždy o čom písať.  5. Navrhnite spisovateľovi Uličianskemu, o čom by mohol napísať knihu pre deti.  (samostatná práca)  Postup č. 2  1. Odhadnúť obsah textu podľa viet z textu: Dospelí sa často pýtajú, aký osud stihne knihy, keď ich deti prestanú čítať. Možno, že existuje aj takáto odpoveď: Aká bola odpoveď spisovateľa podľa vás? Napíšte si to do zošita.  2. Čítanie textu po 3 častiach. (štruktúrované čítanie)  3. Výber a zápis dôležitých myšlienok po prečítaní jednotlivých častí pomocou otázok:  • Vyhľadajte v texte, čo pripomínajú autorovi knihy.  • Vysvetlite, ktoré knihy nosí spisovateľ so sebou a prečo.  • Vyhľadajte vety, v ktorých autor vyjadril, že má knihy rád. (riadený rozhovor)  4. Vyvodiť tému textu pomocou otázok:  • Aký osud predpovedá autor knihám?  • Ako chce prispieť k tomu, aby deti mali vždy čo čítať? (riadený rozhovor)  5. Porovnajte tieto odpovede so svojím odhadom pred čítaním textu. Čo nové ste sa z úryvku dozvedeli?  6. Navrhnite spisovateľovi Uličianskemu, o čom by mohol napísať knihu pre deti.  (samostatná práca)  **13. Závery a odporúčania:**  Na rozvoj čítania s porozumením sú vhodné inovatívne a aktivizujúce metódy práce s textom, čitateľské stratégie, je tiež veľmi vhodná aj stratégia učenia EUR. Podstatou konkrétnych uvedených metód, je to, že žiak cielene porovnáva svoje poznanie pred čítaním a po prečítaní textu.   * inovatívne a aktivizujúce metódy práce s textom by mali byť prirodzenou súčasťou výchovno-vzdelávacieho procesu * pri práci s textom majú žiaci využívať nielen učebnice, pracovné zošity, ale aj časopisy, slovníky, encyklopédie, internetové stránky a pod. * tvoriť úlohy na prácu s grafmi, tabuľkami, využívať rôznorodé texty, striedať rôzne formy a metódy práce. * žiakov je potrebné viesť k samostatnej práci s učebným textom, čím sa podporujú a vytvárajú predpoklady pre ďalšie štúdium a celoživotné vzdelávanie * práca s textom nemá byť náplňou iba vyučovania predmetu SJL, resp. cudzieho jazyka, kompetenciu pracovať s informáciami a textami treba u žiakov rozvíjať aj v rámci ostatných vyučovacích predmetov * pripraviť si do budúceho stretnutia niekoľko myšlienkových máp, aplikovať ich do vyučovania, podeliť sa o skúsenosti s kolegami |

|  |  |
| --- | --- |
| 1. Vypracoval (meno, priezvisko) | PaedDr. Adriana Garamiová |
| 1. Dátum | 04.02.2020 |
| 1. Podpis |  |
| 1. Schválil (meno, priezvisko) | PaedDr. Anna Rošková |
| 1. Dátum | 04.02.2020 |
| 1. Podpis |  |

Príloha:

Prezenčná listina zo stretnutia pedagogického klubu 

|  |  |
| --- | --- |
| 1. Prioritná os | Vzdelávanie |
| 1. Špecifický cieľ | 1.1.1 Zvýšiť inkluzívnosť a rovnaký prístup ku kvalitnému vzdelávaniu a zlepšiť výsledky a kompetencie detí a žiakov |
| 1. Prijímateľ | Základná škola, Hlavné námestie 14, 941 31 Dvory nad Žitavou |
| 1. Názov projektu | Inovácia foriem a metód výchovno-vzdelávacieho procesu v Dvoroch nad Žitavou |
| 1. Kód ITMS projektu | 312011S811 |
| 1. Názov pedagogického klubu | Pedagogický klub čitateľskej gramotnosti |

# PREZENČNÁ LISTINA

Miesto konania stretnutia: Základná škola, Hlavné námestie 14, 941 31 Dvory nad Žitavou

Dátum konania stretnutia: 04.02.2020

Trvanie stretnutia: od 13.30 hod. do 16.30 hod.

Zoznam účastníkov/členov pedagogického klubu:

|  |  |  |  |
| --- | --- | --- | --- |
| č. | Meno a priezvisko | Podpis | Inštitúcia |
| 1. | PaedDr. Adriana Garamiová |  | ZŠ Dvory nad Žitavou |
| 2. | Mgr. Oľga Opaleková |  | ZŠ Dvory nad Žitavou |
| 3. | PaedDr. Anna Rošková |  | ZŠ Dvory nad Žitavou |
| 4. | Mgr. Denisa Takácsová |  | ZŠ Dvory nad Žitavou |
| 5. | Mgr. Eduarda Juhászová |  | ZŠ Dvory nad Žitavou |
| 6. | Mgr. Katarína Vicenová |  | ZŠ Dvory nad Žitavou |
| 7. | Mgr. Martina Muková |  | ZŠ Dvory nad Žitavou |
| 8. | Mgr. Mária Pozsonyiová |  | ZŠ Dvory nad Žitavou |

Meno prizvaných odborníkov/iných účastníkov, ktorí nie sú členmi pedagogického klubu a podpis/y

|  |  |  |  |
| --- | --- | --- | --- |
| č. | Meno a priezvisko | Podpis | Inštitúcia |
|  |  |  |  |